સરકક્યુલર ટ્રેડિંગ થકી સ્મોલ-મીડકેપ શેરોમાં ઊછાળા બાદ ભારે વેચવાલીએ નફો બુક થતા ગાબડા
છેલ્લા એક માસમાં સ્મોલ-કેપ મીડકેપ શેરોમાં તેજી તરફી વલણ રહ્યા બાદ તાજેતરમાં એટલે કે છેલ્લા બે-ચાર દિવસથી આ શેરોમાં વેચવાલીનું ભારે દબાણ આવતા આવા કેટલાક શેરો જે રીતે પટકાયા છે તે જોતા ભૂતપૂર્વ સટ્ટાના ખેલાડી કેતન પારેખ બજારમાં પુનઃ સક્રિય થયા હોવાની જોરદાર હવા બજારમાં ચાલી છે.
વિવિધ પ્રતિકૂળતાઓ વચ્ચે બજારમાં અનિશ્ચિતતાનો માહોલ છવાયેલો હોવા છતાં તાજેતરના ભૂતકાળમાં સ્મોલ કેપ અને મીડકેપ ક્ષેત્રના કેટલાક પસંદગીના શેરોમાં જોરદાર ઉછાળા નોંધાયા બાદ છેલ્લા બે-ચાર દિવસથી આ શેરોમાં વેચવાલીનું ભારે દબાણ આવતા આ શેરોમાં ૫ ટકાથી લઇને ૨૦ ટકા સુદીના ગાબડા નોંધાયા છે.
આમ, બજારમાં આ રીતે એટલે કે કૃત્રિમ રીતે ભાવ સાથે ચેડા થયા હોવાની દહેશતના પગલે ભૂતપૂર્વ સટ્ટાકીંગ કેતન પારેખ સક્રિય થયા હોવાની જોરદાર હવા આજે બજારમાં ચાલી હતી.
અત્રે એ ઉલ્લેખનીય રહેશે કે ૧૯૯૯-૨૦૦૧માં શેરબજારમાં ભાવ સાથે ચેડા કરવા બદલ કેતન પારેખને ભારતીય શેરબજારમાં ૨૦૧૭ સુધી કામકાજથી દૂર રહેવાનો આદેશ આપ્યો હતો. દરમિયાન તાજેતરમાં તપાસ સંસ્થાઓની એવી માહિતી સાંપડી છે કે કેતન પારેખ કાર્ટેલ રચીને સરક્યુલર ટ્રેડીંગ થઇ આઇપીઓ લાવનારી તેમજ અન્ય લિસ્ટેડ કંપનીઓમાં મોટાપાયે ખરીદી કરીને પાછળથી આ શેરોમાં ઓફલોડીંગ કરીને તગડો નફો બુક કરાતા આવા શેરોમાં ગાબડા પડયા છે.